<classify> MVUTANO mkali umeibuka katika Mahakama ya Hakimu Mkazi Kisutu, Dar es Salaam baada ya Mbunge wa Kawe, Halima Mdee na Mbunge wa Bunda, Ester Bulaya kujieleza ni kwanini wasifutiwe dhamana kwa kuruka masharti ya kutosafiri nje ya nchi bila ya kibali cha mahakama.Mvutano huo ulikuwa ni kati ya upande wa mashitaka ambao wameiomba mahakama kutengua masharti ya dhamana kwa washitakiwa hao wakati upande wa utetezi ukipinga na kuomba mahakama isiwafutie, hali iliyosababisha mahakama hiyo kuahirisha kesi hadi Januari 31, mwaka huu kwa uamuzi.Kabla ya mvutano huo, wadhamini wanne wa washitakiwa Mdee na Bulaya walitakiwa kujieleza kwanini wasiondolewe kuwadhamini washitakiwa hao na baadaye mahakama iliwataka washitakiwa wenyewe kujieleza.Akijieleza kwanini asifutiwe dhamana, Mdee amedai anaiheshimu mahakama na kwamba inafahamu hali yake ya kiafya kwani kwa nyakati tofauti amekuwa akiomba ruhusa anaposhindwa kuhudhuria mahakamani.Alidai alianza matibabu mwaka 2018 ambayo anaendelea nayo mpaka sasa na kwamba alitoa taarifa mbele ya mahakama kwamba wanatarajia kusafiri kwenda Afrika Kusini akitambua kwamba ugonjwa wake unaweza kumuathiri katika ushiriki wa kesi zake zote namba 1122018 na 2282017.Mdee alidai Januari 6, mwaka huu hospitali ya Agakhan iliandika barua kwa mahakama ikielezea kutakiwa kwenda kwenye matibabu ya ziada kwa sababu wao hawana uwezo wa kuyaondoa.Kutokana na ugonjwa wangu nilitakiwa kuwa na mtu wa kunisaidia hivyo, alichukuliwa Bulaya kwani anafahamika ndani na nje kwa sababu mama yangu ni mtu mzima. Niliamini kupitia mawakili wangu waliwasilisha barua na nilijiridhisha kwamba imefika mahakamani, amedai Mdee.Bulaya amedai kwa, anatambua sharti mojawapo walilopewa ni kutoa taarifa mahakamani kabla ya kusafiri kwenda nje ya nchi na kwamba kutokana na ugonjwa wa Mdee, alipewa jukumu la kumsindikiza kwa sababu ni mtoto wa kike nyumbani kwao na mama yake ni mtu mzima.Amedai alijiridhisha kuwa mahakama inafahamu kuhusu safari zao hivyo, aliomba mahakama hiyo isiwafutiwa dhamana.Baada ya maelezo hayo, Wakili wa Serikali Mwandamizi, Wankyo Simon alidai sababu zilizotolewa na washitakiwa hao hazina msingi kwa sababu wanapotaka kusafiri wametakiwa kupata kibali kutoka mahakamani na sio kutoa taarifa.Wakili wa Serikali Mkuu, Faraja Nchimbi alidai sharti la dhamana la kuomba kibali halikuzingatiwa kwani masharti yaliyotolewa ni washitakiwa wasisafiri nje ya Tanzania bila ridhaa ya mahakama inayosikiliza kesi hiyo.Alidai wakili wa washitakiwa aliwasilisha maombi kwa taratibu kuhusu maombi yao mengine hivyo, haiingii akilini kwani hawakufuata utaratibu huo.Aliomba mahakama itengue dhamana za washitakiwa hao kwa sababu wamevunja masharti hayo kwa kusafiri bila kibali na kwamba wamevunja masharti hayo kwa mara ya pili ama mahakama ikiona maombi hayo hayana msingi, itoe amri ya washitakiwa hao kuwasilisha hati ya kusafiria mahakamani ili kuhakikisha washitakiwa hao hawavunji masharti.Akijibu hoja za hizo, Wakili wa Utetezi, John Mallya alidai kuwa tiketi na hati za kusafiria za washitakiwa zinaonesha wazi walisafiri kuelekea Afrika Kusini na si sahihi kwamba zinaonesha walitoka Kenya kuja nchini kama ilivyodaiwa.Amedai kuwa ni ukweli uliowazi kuwa mshitakiwa Mdee ana tatizo la kiafya na aliomba kwenda Afrika Kusini kwa ajili ya matibabu kwa kuwasilisha barua mahakamani kama kielelezo cha maombi yake.Wakili wa utetezi, Hekima Mwasipo alidai kuwa sababu alizozitoa mshitakiwa za kusafiri kwenda Afrika Kusini ni za kibinadamu na zinaweza kumpata mtu yeyote.  <topic>: kitaifa 